
	« Σειρά  Διαλέξεων Ανοικτού  Πανεπιστημίου  Κύπρου»   ( 5ος κύκλος )


	Διάλεξη του Καθηγητή Ιστορίας Νεοτέρων Χρόνων Α.Π.Θ.

Επιστημονικού Υπευθύνου του ερευνητικού έργου Daemon (ΕΛ.ΙΔ.Ε.Κ.)

κ. Βασίλη Κ. Γούναρη
με θέμα
Ένα δαιμόνιο για κάθε εποχή: 
Κατασκευή και πρόσληψη του «ελληνικού δαιμονίου» στη Νεότερη Ελλάδα

στο Σπίτι της Κύπρου


Με τη διάλεξη του Καθηγητή Ιστορίας Νεοτέρων Χρόνων Α.Π.Θ., Επιστημονικού Υπευθύνου του ερευνητικού έργου Daemon που χρηματοδοτεί το Ελληνικό Ίδρυμα Έρευνας & Καινοτομίας (ΕΛ.ΙΔ.Ε.Κ.), κ. Βασίλη Κ. Γούναρη, με θέμα Ένα δαιμόνιο για κάθε εποχή: Κατασκευή και πρόσληψη του «ελληνικού δαιμονίου» στη Νεότερη Ελλάδα, ξεκίνησε την Τετάρτη 3 Νοεμβρίου 2021, στο Σπίτι της Κύπρου, ο 5ος κύκλος της επιτυχημένης «Σειράς διαλέξεων Ανοικτού Πανεπιστημίου Κύπρου».

Η «Σειρά», που στοχεύει στη διάχυση της γνώσης στο ευρύτερο κοινό, προσφέροντας στους συμμετέχοντες τη δυνατότητα για την πραγμάτωση δημιουργικής μάθησης, την απόκτηση, επικαιροποίηση ή αναβάθμιση γνωστικών ικανοτήτων, δεξιοτήτων και αντιλήψεων σε νέους τομείς και πεδία, συνδιοργανώνεται, από το Σπίτι της Κύπρου, το Ανοικτό Πανεπιστήμιο Κύπρου (Α.Π.ΚΥ.) και τον Ελληνικό Πολιτιστικό Όμιλο Κυπρίων Ελλάδος (Ε.Π.Ο.Κ.), στο πλαίσιο συνεργασίας και γόνιμης σύμπραξης των τριών φορέων, με στόχο την ανάδειξη θεμάτων εκπαιδευτικού, πολιτιστικού, ιστορικού και κοινωνικού ενδιαφέροντος που αφορούν στην Κύπρο και την Ελλάδα.
Χαιρετισμό απηύθυνε ο Διευθυντής Διοίκησης και Οικονομικών Α.Π.ΚΥ. κ. Χριστόφορος Χριστοδουλίδης. Τον συντονισμό της εκδήλωσης ανέλαβε ο Πρόεδρος Δ.Δ. Ε.Π.Ο.Κ., Μέλος του Φιλολογικού Συλλόγου «Παρνασσός» δρ Ηρακλής Ζαχαριάδης.
Όπως ανέφερε ο κ. Γούναρης, το «ελληνικό δαιμόνιο» έχει μελετηθεί με πολλούς έμμεσους τρόπους αλλά όχι αυτό καθεαυτό. Προσδιορίζεται γενικώς ως η αιώνια «ψυχή» της ελληνικής επιχειρηματικότητας και καταλαμβάνει κεντρικό χώρο σε κάθε προσπάθεια αποτύπωσης του λεγόμενου «εθνικού χαρακτήρα». Δεν είναι προϊόν εκπαίδευσηςˑ είναι προτέρημα μεν αλλά με αμφιλεγόμενο περιεχόμενο. Φυσικά δεν πρόκειται για ένα «δαιμόνιο της φυλής», αλλά για ιδεολόγημα με τη δική του ιστορική πορεία. Όπως επεσήμανε, η διάλεξή του, η οποία αποτελεί παρουσίαση ερευνητικού έργου που χρηματοδοτεί το Ελληνικό Ίδρυμα Έρευνας & Καινοτομίας, είχε ως στόχο της να εντάξει στα ιστορικά της συμφραζόμενα την έννοια «ελληνικό δαιμόνιο», από την αυγή των νεοτέρων χρόνων έως τις ημέρες μας, ώστε (α) να αναδείξει τη σημασία της για τη συγκρότηση της νεοελληνικής ταυτότητας, (β) να καταδείξει τους τρόπους με τους οποίους εμπεδώθηκε στην ελληνική κοινωνία και (γ) να αποδείξει την εργαλειακή της χρήση για την αντιμετώπιση των οικονομικών κρίσεων. Απώτερος στόχος της είναι η συνολική ιστορικοποίηση της συζήτησης για τον «χαρακτήρα των Ελλήνων», δηλαδή για τα στοιχεία της ταυτότητάς τους.

Μετά την ολοκλήρωση της διάλεξης ακολούθησε ανοικτή  συζήτηση με το ακροατήριο.
4 Νοεμβρίου 2021

